**[Újabb külhoni hallgatók a Collegium Talentum programban](http://www.mon.hu/ujabb-kulhoni-hallgatok-a-collegium-talentum-programban/2383800?utm_source=feedburner&utm_medium=feed&utm_campaign=Feed%3A+mon%2Forszagos+%28Magyar+Online+Orsz%C3%A1gos%29)**

2013. október 12. – Magyaronline.hu/MTI

***Budapest, 2013. október 12., szombat (MTI) – A Collegium Talentum program az idei tanévben harminc külhoni magyar felsőoktatási hallgatóval bővült. A program idei ünnepélyes megnyitóját ma tartják a fővárosban.***

A tatabányai székhelyű Edutus Főiskola részeként működő tehetséggondozó program kiemelt feladata, hogy olyan speciális minőségi tudást adjon a határon túli egyetemistáknak és doktoranduszoknak, amellyel megállják a helyüket a nemzetközi tudományos életben. Az a cél, hogy a határon túli mintegy harmincezer magyar egyetemista közül évente kiválasszák a legjobbakat, és hat féléven keresztül átfogó szakmai és anyagi támogatást nyújtsanak nekik.

A Collegium Talentum keretében a felvett határon túli fiataloknak ösztöndíjat, konferencia-részvételi támogatást, nyelvvizsga-támogatást és félévenként két alkalommal háromnapos továbbképzéseket (személyiségfejlesztő tréningek, műveltségi előadások, kulturális programok, közösségépítés) biztosítanak. A doktoranduszaik közül belső pályáztatás útján a legjobbakat versenyeztetik, és a győztes tudósjelölteket nyugat-európai tanulmányútra küldik.

A 2010-ben induló kollégiumba az idén őszi tanévkezdésig több mint száz, határon túli mesterképzős vagy doktorandusz nyert felvételt. Erdélyből 43-an, Kárpátaljáról 15-en, a Felvidékről 10-en, a Délvidékről nyolcan kapnak támogatást, a mostani tanévben 30 új doktoranduszt vettek fel. A kollégisták közül 53 PhD-hallgató vagy doktorjelölt.

A támogatottak tudományterülete a mikrobiológiától az orvostudományig, az atomenergiától az informatikáig, a politikatudománytól a teológiáig számos diszciplínát felölel. A hallgatók tanulmányaikat a Kárpát-medence 15 városának egyetemein végzik.

A Collegium Talentum működését és támogatásait a Bethlen Gábor Alap biztosítja.